**Projekti 627 Kit** (ven. Кит, suom. *valas*, Nato-raportointinimi *November*) oli Neuvostoliiton laivaston 14 ydinsukellusveneen muodostama alusluokka. Se oli samalla ensimmäinen Neuvostoliiton ydinsukellusveneluokka. Viimeiset projektin sukellusveneet poistettiin käytöstä 1988–1992.

Suunnittelu
-----------

Kehitystyö alkoi 1952. Tavoitteena oli aluksi rakentaa sukellusvene, joka tuhoaisi Yhdysvaltain rannikon laivastotukikohdat ydinkärkitorpedoilla. Tämän vuoksi ensimmäiseen kahteen veneeseen tuli yksi 1550 mm:n torpedoputki ja kaksi 533 mm:n putkea. Pääsuunnittelija oli V. N. Peregudov ja tutkimusta valvoi akateemikko Anatoli Aleksandrov. Pian suunnitelmia kuitenkin muutettiin ja veneet varustettiin hyökkäyksiin vihollisen sotalaivoja ja kuljetuksia vastaan ja varustettiin kahdeksalla 533 mm:n putkella, jolloin nimitykseksi tuli projekti 627A.

Propulsiojärjestelmä koostui kahdesta VM-A-painevesireaktorista ja kahdesta potkurista. Neuvostoliittolainen reaktoritekniikka oli laadukasta, mutta ydinkäyttöinen sukellusvene oli silti huomattavasti äänekkäämpi, kuin pinnan alla akun voimalla kulkeva dieselsähköinen. Höyrynkehityslaitteiston elinikä oli myös lyhyt, ja radioaktiivisuus alkoi nousta pitkäaikaisen käytön aikana.

Alukset
-------

Luokan ensimmäinen alus *K-3* laskettiin vesille 9. elokuuta 1957. Vuonna 1962 *K-3* saavutti ensimmäisen neuvostoliittolaisena sukellusveneenä Pohjoisnavan, neljä vuotta Yhdysvaltain ensimmäisen ydinsukellusveneen *USS Nautiluksen* jälkeen. Se sai tämän saavutuksen ansiosta nimen "Leninski Komsomol". *K-3* museoitiin myöhemmin.

*K-3*:lla syttyi hydraulijärjestelmän tulipalo Välimerellä 8. syyskuuta 1967 ja 39 miehistön jäsentä kuoli häkämyrkytykseen. Myös reaktoriosasto vaurioitui pahoin. Vene hinattiin Severodvinskiin, jossa osasto leikattiin irti ja korvattiin uudella. Vaurioituneet reaktorit upotettiin Karanmereen. *K-8* upposi 11. huhtikuuta 1970 Biskajanlahdella Okean-70-sotaharjoituksessa oikosulkujen vuoksi mukanaan neljä ydinkärkistä torpedoa. Miehistöstä 73 pelastui. Käytöstä poistettu *K-159* upposi 30. elokuuta 2003 lähellä Kiltinää, kun sitä hinattiin myrskyssä telakalle Snežnogorskiin Murmanskiin.

Projekti 627:n pohjalta rakennettiin myös yksi kokeellinen projekti 647ŽMT:n vene, *K-27*. Siinä oli VT-1-tyyppinen nestemäisellä metallilla jäähdytetty reaktori. Jo kokeiden aikana 24. toukokuuta 1968 radioaktiivisen kaasun vuoto tappoi yhdeksän aluksen miehistönjäsentä. Alus poistettiin tämän jälkeen käytöstä.

**Projektin 627 sukellusveneet**| Nimi | Telakka | Kölinlasku | Vesille | Palvelukseen | Kohtalo |
| --- | --- | --- | --- | --- | --- |
| *K-3* | Severodvinsk | 24. syyskuuta 1955 | 9. elokuuta 1957 | 17. joulukuuta 1958 | Pohjoinen laivastonimetty 9. tammikuuta 1962*Leninski Komsomiliksi*palveluksesta tammikuussa 1988museoitu |
| *K-14* | Severodvinsk | 2. syyskuuta 1958 | 16. elokuuta 1959 | 20. joulukuuta 1959 | Pohjoinen laivastosiirretty 1965 Tyynenmeren laivastoonpalveluksesta 1989-1992 |
| *K-5* | Severodvinsk | 13. elokuuta 1956 | 1. syyskuuta 1958 | 27. joulukuuta 1959 | Pohjoinen laivastopalveluksesta 1989-1992 |
| *K-8* | Severodvinsk | 9. syyskuuta 1957 | 31. toukokuuta 1959 | 31. joulukuuta 1959 | Pohjoinen laivastotuhoutunut tulipalossa Cape Finisterren edustalla 8. huhtikuuta 1970 |
| *K-52* | Severodvinsk | 15. lokakuuta 1959 | 28. elokuuta 1960 | 10. joulukuuta 1960 | Pohjoinen laivastopalveluksesta 1989-1992 |
| *K-21* | Severodvinsk | 2. huhtikuuta 1960 | 18. kesäkuuta 1961 | 31. lokakuuta 1961 | Pohjoinen laivastopalveluksesta 1989-1992 |
| *K-11* | Severodvinsk | 31. lokakuuta 1960 | 1. syyskuuta 1961 | 19. joulukuuta 1961 | Pohjoinen laivastopalveluksesta 1989-1992 |
| *K-133* | Severodvinsk | 3. heinäkuuta 1961 | 5. heinäkuuta 1962 | 22. lokakuuta 1962 | Pohjoinen laivastopalveluksesta 1989-1992 |
| *K-181* | Severodvinsk | 15. marraskuuta 1961 | 7. kesäkuuta 1962 | 27. joulukuuta 1962 | Pohjoinen laivastopalveluksesta 1989-1992 |
| *K-115* | Severodvinsk | 4. huhtikuuta 1961 | 22. lokakuuta 1962 | 22. joulukuuta 1962 | Pohjoinen laivastosiirretty 1963 Tyynenmeren laivastoonpalveluksesta 1989-1992 |
| *K-159* | Severodvinsk | 15. elokuuta 1962 | 6. kesäkuuta 1963 | 30. syyskuuta 1963 | Pohjoinen laivastopalveluksesta 1989-1992 |
| *K-27* | Severodvinsk | 15. kesäkuuta 1958 | 1. elokuuta 1962 | 30. lokakuuta 1963 | Pohjoinen laivastopalveluksesta 20. kesäkuuta 1968 |
| *K-42* | Severodvinsk | 22. marraskuuta 1962 | 17. elokuuta 1963 | 29. marraskuuta 1963 | Tyynenmeren laivastonimetty 8. toukokuuta 1981 *Rostovskiy Komsomoletsiksi*palveluksesta 1990 |
| *K-50* | Severodvinsk | 14. helmikuuta 1963 | 16. joulukuuta 1963 | 6. heinäkuuta 1964 | Pohjoinen laivastonimetty 1970 *K-60*palveluksesta 1989-1992 |
|

Lähteet
-------

* Gardiner, Robert (toim.): *Conway's All the World's Fighting Ships 1947–1995*. Lontoo, Englanti: Conway Maritime Press, 1995. ISBN 0-85177-605-1. (englanniksi)
* Project 627 Kit November class (Arkistoitu – Internet Archive), FAS
* Project 627, 627 A (Kit) - November Class, Bellona

### Viitteet

1. ↑  Hampshire 2020 s. 19
2. ↑  Hampshire 2020 s. 43

Neuvostoliiton ja Venäjän ydinkäyttöiset hyökkäyssukellusveneet
Projekti 627 "Kit" (November) | Projekti 671 "Jorš", "Sjomga", "Štšuka" (Victor) | Projekti 705 "Lira" (Alfa) | Projekti 945 "Barrakuda", "Kondor" (Sierra) | Projekti 685 "Plavnik" (Mike) | Projekti 971 "Štšuka-B" (Akula)